Številka: 10033-52/2022-1

Datum: 22. 12. 2022

Skladno s 7. odstavkom 57. člena iz razloga pod 3. točko prvega odstavka 68. člena Zakona o javnih uslužbencih (ZJU; Ur. L. RS, št. [63/07](http://www.uradni-list.si/1/objava.jsp?sop=2007-01-3411) UPB, s spremembami in dopolnitvami) in na podlagi 25. člena Zakona o delovnih razmerjih (ZDR-1, Ur. l. RS, št. [21/13](http://www.uradni-list.si/1/objava.jsp?sop=2013-01-0784), s spremembami in dopolnitvami) Agencija Republike Slovenije za okolje objavlja prosto strokovno-tehnično delovno mesto

**METEOROLOG III - PRIPRAVNIK (m/ž),** šifra DM 13051, v Sektorju za meteorološko in oceanografsko modeliranje, Uradu za meteorologijo, hidrologijo in oceanografijo, za določen čas osmih mesecev pripravniške dobe, s polnim delovnim časom, za izvedbo nalog Destination Earth (DestinE).

Kandidati, ki se bodo prijavili na prosto delovno mesto, morajo izpolnjevati naslednji pogoj:

* visokošolsko strokovno izobraževanje (prejšnje)/visokošolska strokovna izobrazba (prejšnja) ali visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja).

Delovne naloge:

* usposabljanje za opravljanje strokovnih nalog s področja meteorologije,
* usposabljanje za dajanje mnenj in izdelovanje analiz iz strokovnega področja,
* usposabljanje za sodelovanje v razvojnih nalogah in projektih s strokovnega področja,
* pomoč pri interpretaciji projektnih rezultatov,
* usposabljanje za administrativna in druga dela na projektu.

Prednost pri izbiri bodo imeli kandidati z izobrazbo s področja meteorologije, fizike, matematike ali informatike ter z naslednjimi znanji in izkušnjami:

* osnovno poznavanje programskih jezikov Python, R, Bash, Fortran,
* izkušnje z obdelavo meteoroloških meritev.

Destination Earth (DestinE) je ambiciozna pobuda Evropske unije (EU) za ustvarjanje digitalnega dvojčka – interaktivne računalniške simulacije – našega planeta. Glavni namen uporabe je boljše razumevanje učinkov podnebnih sprememb in okoljskih nesreč ter omogočanje oblikovalcem politik učinkovito odzivanje na ta vprašanja. Evropski center za srednjeročne vremenske napovedi (ECMWF), Evropska vesoljska agencija (ESA) in Evropska organizacija za uporabo meteoroloških satelitov (EUMETSAT) so organizacije, ki jim je EU zaupala, da dosežejo ta cilj, pomemben za podnebje, vreme in računalništvo.

Ključni mejnik je lansiranje prvih dveh digitalnih dvojčkov do decembra 2023. Eden od teh bo digitalni dvojček o vremenskih in geofizičnih ekstremih. Tega upravlja ECMWF in bo zagotavljal zmogljivosti in storitve za ocenjevanje in napovedovanje okoljskih ekstremov. Météo-France, izvajalec in vodilni partner v ekipi 28 okoljskih inštitutov in nacionalnih meteoroloških/hidroloških služb - med njimi tudi ARSO, je bil marca 2022 na razpisu ECMWF izbran za dobavo "DE\_330 On-demand Extremes Digital Twin". Predlagana rešitev je digitalni dvojček, ki ga je mogoče konfigurirati na zahtevo, za ocenjevanje in napoved ekstremnih okoljskih razmer na podkilometrski prostorski ločljivosti. Dvajset mesečna pogodba med ECMWF in Météo-France je bila podpisana 1. septembra 2022.

Skladno z določbo Pravilnika o trajanju pripravništva, načinu, poteku in programu usposabljanja pripravnikov (Uradni list RS, št. 28/09; v nadaljevanju: Pravilnik) ter prvim odstavkom 106. člena Zakona o javnih uslužbencev je pripravnik oseba, ki nima ustreznih delovnih izkušenj v skladu z zakonom in prvič sklene pogodbo o zaposlitvi, ustrezno stopnji njene strokovne izobrazbe, z namenom, da se usposobi za opravljanje dela. Za pripravnika se šteje tudi oseba, ki sklene delovno razmerje in se usposablja za opravljanje dela, če je bila predhodno že zaposlena in še ni končala pripravniške dobe oziroma si ni pridobila dovolj ustreznih delovnih izkušenj za zasedbo delovnega mesta, ustreznega njeni izobrazbi.

Delovno razmerje z izbranim kandidatom bo sklenjeno za določen čas, za čas trajanja pripravništva osmih (8) mesecev, s polnim delovnim časom. Izbrani kandidat bo delo opravljal v prostorih Agencije Republike Slovenije za okolje, Vojkova 1b, Ljubljana.

Na podlagi 2. odstavka 116. člena v povezavi s 113. členom Pravilnika o postopkih za izvrševanje proračuna Republike Slovenije (Uradni list RS, št. 50/07 s sprememba in dopolnitvami) se bo zaposlitev financirala iz naslova lastne dejavnosti. Upad prihodkov lastne dejavnosti, ki se uporabijo za stroške, povezane z izvajanjem lastne dejavnosti, je lahko razlog za prenehanje pogodbe o zaposlitvi.

**Kandidat mora k prijavi priložiti naslednje izjave:**

1. izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. izjavo, da za namen te javne objave dovoljuje Agenciji Republike Slovenije za okolje pridobitev teh podatkov iz uradne evidence.

Kandidati za razpisano prosto strokovno-tehnično delovno mesto vložijo prijavo na obrazcu **»prijavni obrazec«**, ki je priloga tej javni objavi. Zaželeno je, da je prijavnemu obrazcu priložen tudi kratek življenjepis kjer kandidat poleg formalne izobrazbe navede tudi druga znanja in veščine, ki jih je pridobil.

Kandidat vloži prijavo v pisni obliki, ki jo pošlje v zaprti ovojnici z označbo: »za javno objavo delovnega mesta meteorolog III – pripravnik (m/ž), šifra DM 13051 v Sektorju za meteorološko in oceanografsko modeliranje, Uradu za meteorologijo, hidrologijo in oceanografijo, na Agenciji Republike Slovenije za okolje, pod zaporedno št. 10033-52/2022« na naslov: Agencija Republike Slovenije za okolje, Vojkova 1b, 1000 Ljubljana. Prijava je možna do vključno **četrtka, 29. 12. 2022**. Za pisno obliko prijave se šteje tudi elektronska oblika, poslana na elektronski naslov: gp.arso@gov.si, pri čemer veljavnost prijave ni pogojena z elektronskim podpisom.

**Prijavni obrazec je obvezna sestavina prijavne vloge posameznega kandidata.**

Kandidati bodo pisno obveščeni o (ne)izboru, v roku 8 dni po zaključenem postopku izbire.

Informacije o izvedbi javne objave dobite na tel.: 01/ 478 40 30 (Katarina Lipovšek).

Opomba: Uporabljeni izrazi, zapisani v moški slovnični obliki, so uporabljeni kot nevtralni za moške in ženske.

mag. Gregor SLUGA

namestnik generalnega direktorja

p. p. št. 0210-9/2019-6 z dne 1. 4. 2021